દાઉદ ખાનનું બંદી બનવું ઈબ્રાહિમ લોદી માટે ઘણું આકરું નીવડ્યું. હવે મુઘલો સામે મુકાબલો કરવા તે ખુદ મેદાનમાં ઊતર્યો. પોતે એક લાખનું અશ્વદળ અને પાંચ હજારનું હસ્તિદળ લઇ તે દિલ્હીથી નીકળ્યો. એથી વિરુદ્ધ દૂર સુદૂરથી આવતા બાબર પાસે માત્ર ૧૨ હજાર સૈનિકો હતા. પહેલી નજરે આપણને અવશ્ય લાગે કે બાબર હારવાનો જ. યુદ્ધ એકપક્ષીય બની રહ્યું હશે. પરંતુ ઈબ્રાહિમ લોદી હાર્યો અને બાબર વિજયી થયો. બાબરની સેના નાની પણ ઘણી જ શિસ્તબદ્ધ હતી. સામે દિલ્હીની ઈબ્રાહિમ લોદીની સેના મોટી હતી, પરંતુ ભાડુતી સેના હતી. લોદી સેના સ્થાયી નહીં પણ યુદ્ધ જેવા પસંગે ઉછીની-પાછીની હતી. ગમે તે રીતે યુદ્ધ વખતે તેમને ઊભા કરી દેવાતા. વળી, આપણે આગળ જોયું તેમ ઈબ્રાહિમ લોદીના સેનાપતિઓમાં સુલતાન સામે ખૂબ જ અસંતોષ હતો. ઈબ્રાહિમ લોદીનો આવો સંઘ - શંભુમેળો કાશીએ પહોંચી શકે તેમ ન હતો.